สงกรานต์ นักท่องเที่ยวหนีร้อน ล่องแก่ง พักผ่อน เล่นน้ำ พัทลุงคึกคัก
บรรยากาศการท่องเที่ยวช่วงเทศกาลสงกรานต์ในพื้นที่จังหวัดพัทลุง โดยเฉพาะอำเภอป่าพะยอม ที่มีรีสอร์ท สถานที่ท่องเที่ยวและที่ล่องแก่งเป็นจำนวนมาก ได้รับความสนใจจากนักท่องเที่ยวทั้งชาวจังหวัดพัทลุงและจังหวัดใกล้เคียง ซึ่งส่วนใหญ่จะเดินทางกันมาเป็นครอบครัว เดินทางมาท่องเที่ยวในช่วงวันหยุดเทศกาลสงกรานต์กันอย่างคึกคัก ภายใต้มาตรการควบคุมโควิด-19 ซึ่งหนึ่งในนั้นก็คือ หนานมดแดงนายอาสาฬ เขาไข่แก้ว ผู้จัดการหนานมดแดง ระบุว่า ในช่วงวันหยุดยาวสงกรานต์ในปีนี้ ถึงแม้จะมีนักท่องเที่ยวไม่มากเหมือนช่วงเทศกาลปีใหม่ที่ผ่านมา เนื่องจากการระบาดของโควิด-19  ชนิดโอมิครอน ซึ่งเป็นส่วนหนึ่งที่อาจทำให้จำนวนนักท่องเที่ยวลดลงบ้าง แต่ยังคงได้รับความสนใจจากนักท่องเที่ยวจำนวนมากที่เดินทางมาพักผ่อน เล่นน้ำและล่องแก่งในพื้นที่ เนื่องจากอากาศในช่วงกลางวันที่ค่อนข้างร้อน จนทำให้ที่พักของรีสอร์ทในพื้นที่ถูกจองเต็มเกือบทุกแห่งระหว่างวันที่ 13-15 เมษายนนี้ ซึ่งคาดว่าสร้างรายได้ให้กับคนในพื้นที่มากกว่าล้านบาทผู้จัดการหนานมดแดง ยังระบุอีกว่า ในปีนี้น้ำในลำธารมีมากที่สุดในรอบ 5 ปี ซึ่งเกิดมาจากน้ำที่ล้นมาจากอ่างเก็บน้ำห้วยน้ำใส เนื่องจากปริมาณฝนที่ตกอย่างต่อเนื่อง ทำให้ระดับน้ำอยู่ประมาณระดับ 4 ซึ่งเหมาะกับการล่องแก่ง ที่จะทำให้นักท่องเที่ยวสนุกสนามเพิ่มมากขึ้นนอกจากนี้ ยังมีมาตรการในการควบคุมโควิด-19 โดยนักท่องเที่ยวที่เดินทางเข้าไปที่หนานมดแดง จะต้องผ่านการตรวจวัดอุณหภูมิ ล้างมือด้วยเจลแอลกอฮอล์ล้างมือ รวมทั้งลงทะเบียนก่อนเข้าในพื้นที่และในส่วนของที่พักจะมีการฉีดพ่นน้ำยาฆ่าเชื้อทุกวัน